Գյուղատնտեսության ոլորտում այսօր անելիքները շատ են: Առաջնային է գյուղտեխնիկայի խնդիրը: Այսօր մեր գյուղերում սովետական հնամաշ տեխնիկա է օգտագործվում: Վարչապետ Կարեն Կարապետյանը գյուղացիներին առաջարկում էր գյուղտեխնիկան լիզինգով գնել, բայց գյուղացիների մեծ մասը չունեն նման հնարավորություն: Պետք է պետական աջակցություն լինի: Նորագույն տեխնոլոգիաներ կան, որ օգտագործվում են աշխարհի շատ երկրներում, բայց արդյո՞ք դրանք կաշխատեն Հայաստանում, կամ արդյո՞ք գյուղացին ի վիճակի կլինի գնել այդ տեխնիկան: Նորմալ հակակարկտային ցանցը հեկտարի համար արժե 20-25 հազար դոլար, գյուղացին ի վիճակի չէ նման ծախս անել իր այգին պաշտպանելու համար: Պետությունը պետք է նախաձեռնի, դիմի միջազգային ընկերություններին, օգնի գյուղացիներին ոտքի կանգնել: Գյուղնախարարը՝ ոլորտին քաջածանոթ մարդ լինի: Դժբախտությունն այն է, որ վերջին տարիներին ոլորտից հեռու մարդիկ են դառնում նախարար: Գյուղացիների մեծ մասը այսօր վարկերի , պարտքերի, տոկոսների տակ են: Նրանք, ի դեպ, դեմ չեն անգամ, որ կոլխոզը վերականգնվի: Կոլխոզը ամբողջությամբ, նույնությամբ վերականգնել, իհարկե, հնարավոր չէ, բայց կոլխոզին մոտիկ որեւէ ձեւ կարելի է գտնել: